钦定古今图书集成/明伦汇编/氏族典/第615卷 > 《凌迪知万姓统谱》 > 叔孙豹
## 钦定古今图书集成/明伦汇编/氏族典/第615卷 > 《凌迪知万姓统谱》 > 叔孙豹

按《春秋臣传》：叔孙穆子，侨如之弟叔孙豹也，亦曰穆
叔。穆姜淫于侨如，将乱，豹奔齐，侨如事败，亦奔齐，乃
召豹于齐而立之。襄公四年，穆叔如晋，报知武子之
聘。十四年，豹会诸侯伐秦，及泾，不济。叔向见穆子，穆
子赋《匏有苦叶》，叔向曰：“苦匏不材于人，共济而已。”叔
向退而具舟，遂济。二十四年春，穆叔如晋，范宣子逆
之，问焉，曰：“古人有言曰：‘死而不朽’，何谓也？”穆叔曰：“太
上有立德，其次有立功，其次有立言，虽久不废。此之
谓不朽。”